Бадай, самым жаданым і галоўным месцам правядзення канікулаў для школьнікаў з’яўляецца ў раёне дзіцячы аздараўленчы лагер “Бярозка”. Чакае ён сваіх юных сяброў і сёлета. Толькі ўжо не ў Клінтэнбургу, як раней, а ў Вітунічах, куды ён нядаўна перамясціўся і заняў будынак былой школы. Для прыняцця дзяцей цяпер тут вядуцца рамонтныя работы, і трэба паспяшацца, каб да адкрыцця лагера паспець іх завяршыць. Менавіта на апошняе і звярнуў увагу кіраўнік раёна, калі нагадаў, што аб’ём работы там яшчэ вялікі, а таму патрабаваў больш хуткіх тэмпаў у падрыхтоўцы гэтай установы да прыёму школьнікаў. Алег Леанідавіч удакладніў і кошт пуцёўкі, які складае больш за мільён рублёў на дзіця. А таму кіраўнікам арганізацый ён прапанаваў аказаць грашовую дапамогу бацькам у набыцці пуцёвак. Як запэўніў прысутных Дзмітрый Парцянка, у двухтыднёвы тэрмін лагер будзе гатовы прыняць першую змену адпачывальнікаў. А ўсяго ў лагеры пройдуць аздараўленне і правядуць адпачынак тры змены школьнікаў. Частка дзяцей будзе наведваць лагеры дзённага знаходжання, што створаны пры школах. Дзмітрый Данілавіч далажыў таксама і аб іншых формах арганізацыі піянерскага лета. Зазначыў пры гэтым, што асаблівая ўвага будзе ўдзяляцца дзецям з сацыяльна небяспечных сем’яў, а таксама дзецям-сіротам.